Stephanus Sachlices
Stephanus Sachlices, Graece Στέφανος Σαχλίκης seu Σαχλήκης (natus Candiae anno fere 1331/1332; mortuus post annum 1391) fuit poëta satyricus autobiographicusque Graecus et iuris consultus qui sub regimine Veneto vivebat. Vita eius partim e carmine Αφήγησις παράξενος ("narratio mirabilis") cognoscitur, ubi neque nomina neque anni scribuntur. Eruditi igitur aliqui Sachlicem saeculo XV aut XVI floruisse censebant, sed e documentis Venetianis recentius repertis satis constat anno circiter 1330 natum. Se praetendit filium parentium haud pauperum in luxuriam lapsum esse patrimoniumque suum amisisse. Inter annos 1356 et 1361 consiliarius maior fuit urbis Candiae. Anno circiter 1370/1371 incarceratus est, fortasse propter viduam stupratam. Hoc tempore poëmata aliqua primus composuit, quorum tria, sub titulo Περί φυλακής και δεσμοφυλάκων congessa, de captivitate cantitant, alium autem, titulo Περί φίλων "de amicis", socios infideles vituperat. Duas saturas, titulis Βουλή των Πολιτικών ("concilium mulierum publicarum") et Γκιόστρα των Πολιτικών ("certamen mulierum publicarum") de meretricibus urbis Candiae composuit. Postea ab anno circiter 1382 usque ad 1391 iuris consultus Candiae meruit. Iam senex carmen paraeneticum Συμβουλές στον Φραντζισκή ("consilia ad Franciscum") filio amici cuiusdam dicavit. Ultimis huius carminis versibus auctor se subscribit: Σαχλίκης ἤμουν Στέφανος, τῶν πολιτικῶν ὁ Χάρος, "Stephanus Sachlices eram, Charon mulierum publicarum." Carmina poëtae Langobardici fere coaevi Francisci de Vanotio pro certo cognovit. Versu politico 15 syllaborum, sicut iam antea multi, usus est, sed primus omnium poëtarum Graecorum consonantiam versuum adhibuit, saepe duobus, interdum quattuor vel quinque versibus inter se ad finem consonantibus. Sic enim sonant versus ultimi carminis Βουλή των Πολιτικών: Καὶ δι' αὐτο τούτην τὴν βουλὴν εἰς ὅλους ἔγραψά την, 'ς τὸ Ῥέθεμνο κ' εἰς τὰ Χανιὰ παντοῦ κουδούνισά την, καὶ 'γὼ τὴν Κουταγιώταιναν παντοῦ μανδάτευσά την, καὶ τὴν βουλὴν τῶν πολιτικῶν παντοῦ διελάλησά την: "Quam ob rem hoc concilium ad omnes descripsi. Usque ad Rhithymnam et Chania ubique tinnitu rettuli Cutagiotisque mulier ubique denuntiavi, itaque concilium mulierum publicarum ubique narravi."